CELEX: 62007TN0341
Language: sk
Date: 2007-09-10 00:00:00
Title: Vec T-341/07: Žaloba podaná 10. septembra 2007 – Sison/Rada

10.11.2007   
            
            
               SK
            
            
               Úradný vestník Európskej únie
            
            
               C 269/58
            
         Žaloba podaná 10. septembra 2007 – Sison/Rada
   (Vec T-341/07)
   (2007/C 269/105)
   Jazyk konania: angličtina
   Účastníci konania
   
      Žalobca: J. M. Sison (Utrecht, Holandsko) (v zastúpení: J. Fermon, A. Comte, H. Schultz, D. Gürses, W. Kaleck, advokáti)
   
      Žalovaná: Rada Európskej únie
   Návrhy žalobcu
   
               —
            
            
               čiastočne zrušiť, ako je ďalej špecifikované, a to na základe článku 230 ES, rozhodnutie Rady 2007/445/ES z 28. júna 2007, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušujú rozhodnutia 2006/379/ES a 2006/1008/ES a konkrétnejšie:
            
         
               —
            
            
               zrušiť článok 1 bod 1.33 uvedeného rozhodnutia, v ktorom sa stanovuje: „SISON, Jose Maria (alias Armando Liwanag, alias Joma, vedúci Komunistickej strany Filipín vrátane NPA), dátum narodenia: 8. február 1939, miesto narodenia: Cabugao, Filipíny“,
            
         
               —
            
            
               čiastočne zrušiť článok 1 bod 2.7 uvedeného rozhodnutia v rozsahu, v akom sa v ňom uvádza meno žalobcu: „Komunistická strana Filipín vrátane Novej ľudovej armády (New People's Army (NPA), Filipíny, spojená s Jose Mariom C. Sisonom (alias Armando Liwanag, alias Joma, vedúci Komunistickej strany Filipín, vrátane NPA)“,
            
         
               —
            
            
               vyhlásiť, a to na základe článku 241 ES, že nariadenie Rady (ES) č. 2580/2001 z 27. decembra 2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu (Ú. v. ES L 344, s. 70; Mim. vyd. 18/001, s. 207) je nezákonné,
            
         
               —
            
            
               nariadiť Spoločenstvu, aby žalobcovi zaplatilo na základe článkov 235 a 288 ES sumu vo výške 291 427,97 eur spolu so sumou vo výške 200,87 eur každý mesiac až do vyhlásenia rozsudku Súdneho dvora, vrátane úrokov od októbra 2002 až do úplného zaplatenia,
            
         
               —
            
            
               zaviazal Radu na náhradu trov konania.
            
         Žalobné dôvody a hlavné tvrdenia
   Žalobca sa touto žalobou domáha čiastočného zrušenia rozhodnutia Rady 2007/445/ES (1) z 28. júna 2007, ktorým sa vykonáva článok 2 ods. 3 nariadenia (ES) č. 2580/2001 (2) o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušujú rozhodnutia 2006/379/ES a 2006/1008/ES, v zmysle článku 230 ES v rozsahu, v akom sa toto rozhodnutie týka profesora Jose Maria Sisona. Okrem toho sa žalobca domáha vyhlásenia v zmysle článku 241 ES, že nariadenie Rady 2580/2001 je nezákonné, pričom požaduje aj náhradu údajne spôsobenej škody podľa článkov 235 ES a 288 ES.
   Na podporu svojich žalobných nárokov uvádza žalobca nasledujúce žalobné dôvody:
   Žalobca uvádza, že Rada údajne porušila článok 253 ES vzhľadom na svoje vyhlásenie o dôvodoch odôvodňujúce jej rozhodnutie. V tejto súvislosti žalobca tvrdí, že Rada sa v súvislosti s napadnutým rozhodnutím dopustila zjavne nesprávneho posúdenia, keďže toto rozhodnutie bolo založené najmä na nepodložených skutočnostiach a tvrdeniach. Okrem toho sa žalobca domnieva, že predmetné rozhodnutie je v rozpore so zásadou správneho úradného postupu. Žalobca ďalej tvrdí, že rozhodnutie je v rozpore s článkom 2 ods. 3 nariadenia (ES) č. 2580/2001 a článkom 1 ods. 4 spoločnej pozície 2001/931/SZBP a so zásadou proporcionality. Žalobca ďalej uvádza, že rozhodnutie je v rozpore s voľným pohybom kapitálu zakotveným v článku 56 ES. Žalobca napokon tvrdí, že pri prijatí rozhodnutia došlo k porušeniu všeobecných zásad práva Spoločenstva vyplávajúcich zo zásady spravodlivého súdneho konania, práva na nestranný súd, zásady prezumpcie neviny, práva na obranu a práva byť vypočutý, zásady zákonnosti, práva na slobodu prejavu, práva združovať sa, ako aj z vlastníckeho práva, ktoré sú uvedené v Európskom dohovore o ľudských právach. Žalobca nakoniec uvádza, že Rada zneužila svoju právomoc tým, že žalobcu začlenila do zoznamu, ktorý je prílohou napadnutého rozhodnutia.
   
      (1)  Ú. v. EÚ L 169, s. 58.
   
      (2)  Ú. v. ES L 344, 28.12.2001, s. 70; Mim. vyd. 18/001, s. 207.